Skokvideo uit Mosambiek glo ‘gedokter’‘n Skermskoot uit die video. ŉ Skokvideo uit Mosambiek wat wys hoe ŉ groep mans, geklee in weermaguniforms ŉ vrou aanrand en dan doodmaak, is volgens die Mosambiekse owerhede gedokter. Mosambiek se minister van verdediging, Jaime Neto, het gesê die video is vals, het BBC Woensdag berig. Neto het gesê diegene verantwoordelik daarvoor is geïdentifiseer en sal gestraf word. In die twee minuut lange video wat sedert Maandag versprei word, kan gesien word hoe ŉ groep mans in uniform die vrou aanval. Een van die mans slaan haar verskeie kere met ŉ stok oor die kop en lyf voordat ŉ ander een haar dan skiet. In die video kan gehoor word hoe een in Portugees sê “maak haar langs die pad dood”. Die video is na bewering in Mosambiek se Cabo Delgado-provinsie, in die noorde van die land, verfilm. Regeringsmagte is nou reeds maande lank in die gebied in ŉ stryd met militante Islamitiese groepe betrokke. Die rebellegroepe het die afgelope drie jaar reeds verkeie aanvalle op nedersettings en dorpe in die gebied uitgevoer. Na raming het meer as 1 500 mense reeds weens die konflik in die streek omgekom, terwyl duisende ander haweloos gelaat is. Mosambiekse regeringsmagte word uit verskeie oorde van menseregtevergrype beskuldig in die poging om die rebelle in bedwang te bring. BBC het berig Neto het aan ŉ plaaslike televisiekanaal gesê “kwaadwillige mense” het die video geredigeer om die weermag se beeld skade te berokken. Hy het nie verdere besonderhede verskaf nie, maar gesê diegene verantwoordelik vir die skep van die video sal voor die publiek geparadeer en gestraf word. Neto het gesê regeringsmagte sal intussen voortgaan met bedrywighede om vrede in die gebied te bewerkstellig. Amnestie Internasionaal het verlede week gesê hy het reeds verskeie video’s van pogings tot onthoofding, marteling en ander wandade teenoor gevangenes ontleed en geverifieer. Vermeende rebelle word glo ook tereggestel. Die regering het die bewerings ontken en gesê die insurgente doen hulle gereeld as soldate voor.